SA moordverdagte sewe jaar later in Brasilië vas | Maroela Media
SA moordverdagte sewe jaar later in Brasilië vas
Gerhard Jansen van Vuuren wat daarvan beskuldig word dat hy sy vriendin byna 'n dekade gelede wreed vermoor het, is Donderdag ná sewe jaar as 'n voortvlugtige in Brasilië aangekeer.
Jansen van Vuuren (39) is daarvan beskuldig dat hy sy voormalige vriendin, Andrea Venter (25), in Desember 2011 buite haar woonstelkompleks in Fourways, Johannesburg, doodgesteek het. Sy het daar vir hom weggekruip. Jansen van Vuuren kon dit glo nie aanvaar dat Venter die verhouding met hom verbreek het nie en het haar na bewering genadeloos agternagesit.
Venter is na bewering 14 keer met 'n skerp voorwerp gesteek. Jansen van Vuuren het daarna glo probeer selfmoord pleeg deur homself in die nek te steek.
Gerhard Jansen van Vuuren na sy inhegtenisneming in Brasilië. Hy was sewe jaar spoorloos. (Skermgreep)
Paramedici het Jansen van Vuuren op die toneel behandel en Venter is daar dood verklaar.
Van Vuuren het daarna twee keer in die Randburgse landdroshof onsuksesvol om borgtog aansoek gedoen nadat die staat aangevoer het hy is 'n vlugrisiko. Sy regspan het egter 'n aansoek by die hooggeregshof ingedien waarna hy op borgtog vrygelaat is.
Vier dae voordat sy verhoor in Mei 2013 moes begin, het Jansen van Vuuren met 'n vals paspoort uit die land gevlug.
Interpol het 'n lasbrief vir sy inhegtenisneming uitgereik en hy is in Augustus 2013 in Brasilië aangekeer op 'n aanklag van die vervalsing van dokumente. Hy is ongelukkig in 2015 vrygelaat nadat hy 'n vonnis vir dié misdaad uitgedien het, het brig. Vishnu Naidoo, nasionale polisiewoordvoerder, gesê.
Gerhard Jansen van Vuuren. (Skermgreep)
Interpol in Pretoria was sedertdien in deurlopende verbinding met die owerhede in Brasilië in 'n poging om Jansen van Vuuren op te spoor en hy is vandeesweek eindelik weer daar in hegtenis geneem.
"Die spanne se pogings om hom ná soveel jaar as 'n voortvlugtige op te spoor, moet geloof word. 'n Les moet ook uit dié saak geleer word en dit moet dien as 'n streng waarskuwing teen diegene wat misdade teen vroue en kinders pleeg: die lang arm van die gereg gaan jou inhaal," het genl. Khehla Sitole, nasionale polisiehoof, gesê.
Jansen van Vuuren is in dié stadium steeds in 'n tronk in Rio de Janeiro, terwyl die proses om hom aan Suid-Afrika uit te lewer afgehandel word.
Andrea Venter geslagsgeweld In die nuus moorde
Parlement wil weer dink oor Mkhwebane-plan
Covid-19-statistieke: Meer as 3 800 toets ook positief
ToekomsVenster: In die huis van God
Geskiedenis wag op Saterdag se wenspan
Wel bly vir die ouers wat na al die jare moontlik " closure" sal kan kry. Met dank aan Interpol maar uitlewering is nog ??????. In SA sal hy net weer Borg kry en beslus ook nie gepaste vonnis nie.